DOKUMENT TA’ ĦIDMA TAL-PERSUNAL TAL-KUMMISSJONI Qafas ta’ Kwalità għall-Iskemi ta’ Taħriġ li jakkumpanja d-dokument Komunikazzjoni mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni Lejn irkupru li jġib abbundanza ta’ xogħol /* SWD/2012/0099 final */





DOKUMENT TA’ ĦIDMA TAL-PERSUNAL TAL-KUMMISSJONI Qafas ta’ Kwalità għall-Iskemi ta’ Taħriġ li jakkumpanja d-dokument Komunikazzjoni mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni Lejn irkupru li jġib abbundanza ta’ xogħol WERREJ 1........... Introduzzjoni................................................................................................................... 3 2........... Il-kamp ta’ applikazzjoni tal-qafas................................................................................... 4 3........... Ir-regolazzjoni u l-organizzazzjoni tal-iskemi ta' taħriġ fl-Istati Membri.............................. 5 4........... Lejn qafas ta' kwalità għall-iskemi ta' taħriġ...................................................................... 8 5........... It-triq 'il quddiem.......................................................................................................... 11 Dikjarazzjoni: Dan id-dokument huwa dokument ta' ħidma tal-persunal tal-Kummissjoni Ewropea għall-finijiet ta' informazzjoni. Ma jirrappreżentax il-pożizzjoni uffiċjali tal-Kummissjoni dwar din il-kwistjoni u l-Kummissjoni ma tantiċipax pożizzjoni ta' dan it-tip 1. Introduzzjoni Iż-żieda fil-qgħad fost iż-żgħażagħ (ta' l-etajiet ta' bejn il-15 u l-24 sena) kienet drammatika: mill-2008 'l hawn, l-għadd sħiħ ta' żgħażagħ qiegħda fl-UE żdied b'miljun. Issa hemm iżjed minn ħames miljun żagħżugħ fl-UE-27 taħt l-età ta' 25 sena li ma jistgħux isibu impjieg. F'dan il-kuntest, jistgħu jkollhom rwol ewlieni l-iskemi tat-taħriġ biex iżidu l-aċċess taż-żgħażagħ għas-suq tax-xogħol. L-iskemi ta' taħriġ jistgħu jservu ta' pont bejn l-għarfien teoretiku li jkunu ħadu mill-edukazzjoni, u l-ħiliet u l-kompetenzi li huma meħtieġa fil-post tax-xogħol, u b'dan il-mod iżidu l-opportunitajiet għaż-żgħażagħ biex isibu impjieg. B'danakollu, f'ċerti każi l-iskemi ta' taħriġ ma jaqdux l-irwol previst: għal bosta snin ilu jitlissen tħassib dwar il-kwalità tal-iskemi ta' taħriġ. Pereżempju, l-organizzazzjonijiet 'Génération précaire'[1] fi Franza u ‘Generation Praktikum’[2] fl-Awstrija lissnu tħassib serju li l-ikemi ta' taħriġ jistgħu jiġu abbużati bħala sors ta' xogħol irħis jew b’xejn mill-impjegaturi, li f'ħafna każi jonqsu milli jipprovdu l-ewwel pass lejn xogħol diċenti u sostenibbli. Jingħad li din il-qagħda tista' twassal għal ċirklu vizzjuż ta' impjieg prekarju u nuqqas ta' sigurtà. F'għadd ta' Stati Membri ż-żgħażagħ waqqfu inizjattivi għat-titjib tat-trasparenza tal-iskemi ta' taħriġ[3]. Fl-2010 il-Parlament Ewropew adotta rapport fuq inizjattiva proprja dwar "Il-promozzjoni tal-aċċess għas-suq tax-xogħol għaż-żgħażagħ, it-tisħiħ tal-istatus ta' min jkunu qed jitħarreġ, tal-apprendisti residenti u tal-apprendisti"[4], u talab lill-Kummissjoni biex tipproponi karta ta' kwalità Ewropea dwar l-apprendistatiinterni, biex tipprovdi l-istatistika dwar l-apprendistati interni u tipproduċi studju komparattiv dwar l-iskemi differenti ta' apprendistati interni li jeżistu fl-Istati Membri. Dan l-aħħar il-Forum Żgħażagħ Ewropej ressaq proposta għal Karta Ewropea dwar l-Apprendistat Residenzjali[5], ibbażata fuq konsultazzjoni onlajn fost iż-żgħażagħ. Ir-riżultati tal-konsultazzjoni jissuġġerixxu li f'ħafna pajjiżi d-dimensjoni tat-tagħlim fl-iskemi ta' taħriġ qiegħda tonqos, u l-apprendisti qegħdin jintalbu jwettqu kompiti li ma jgħinux l-avvanz tal-iżvilupp professjonali tagħhom. Il-Kummissjoni rrikonoxxiet il-ħtieġa li dan it-tħassib jiġi indirizzat. B'reazzjoni għal dan, l-inizjattiva ewlenija ta’ Ewropa 2020 "Żgħażagħ Mobbli"[6] li ġiet imnedija fl-2010 ħabbret li l-Kummissjoni kienet sejra tipproponi qafas ta' kwalità għall-iskemi ta' taħriġ li tinkludi d-dimensjoni transnazzjonali tagħhom, ir-rwol tal-imsieħba soċjali u aspetti marbutin mar-responsabbiltà soċjali korporattiva. B'konformità ma' dan l-impenn, fil-Konklużjonijiet tal-Kunsill tagħhom dwar L-Impjieg taż-Żgħażagħ ta' Ġunju 2011, l-Istati Membri stiednu lill-Kummissjoni biex tipprovdi gwida dwar il-kundizzjonijiet għal apprendistati ta' kwalità għolja permezz ta' qafas ta' kwalità għall-apprendistati[7]. Minħabba li kompla jiddeterjora l-aċċess taż-żgħażagħ għas-suq tax-xogħol, il-Kummissjoni nediet "Inizjattiva għall-Opportunitajiet taż-Żgħażagħ"[8] f'Diċembru tal-2011. Waħda mill-ħidmiet ewlenin tal-inizjattiva tikkonċerna l-appoġġ tal-Kummissjoni għall-użu aktar effiċjenti tal-Fond Soċjali Ewropew mill-Istati Membri, fost użi oħrajn, biex isostnu postijiet fl-iskemi ta’ taħriġ, kif diġà huwa l-każ f'xi pajjiżi. Barra minn hekk, l-appoġġ tal-Kummissjoni għall-iskemi ta' taħriġ transnazzjonali ta' kwalità għolja fil-programmi Erasmus u Leonardo da Vinci se jiżdied fil-perjodu li fadal tal-programmi kurrenti u se tiġi proposta żieda oħra tal-baġit fil-programm "Erasmus għal Kulħadd" li se jibda fl-2014. L-Inizjattiva għall-Opportunitajiet taż-Żgħażagħ tikkonferma wkoll impenji li ħadet qabel il-Kummissjoni li tippreżenta qafas ta' kwalità għall-iskemi ta’ taħriġ fl-2012. Abbażi ta' dan ta' hawn fuq, u b'rikonoxximent li biex jiġu pprovduti skemi ta' taħriġ ta' kwalità għolja jinħtieġ l-involviment tal-atturi rilevanti kollha, l-ewwel nett l-impriżi, iżda anki l-awtoritajiet nazzjonali, l-imsieħba soċjali u r-rappreżentanti taż-żgħażagħ u tal-apprendisti, id-DĠ Impjiegi, Affarijiet Soċjali u Inklużjoni jressaq dan id-dokument ta' pożizzjoni għall-konsultazzjoni tal-partijiet interessati kollha. L-għan huwa li jinbena l-kunsens meħtieġ għal rikonoxximent komuni ta' qafas ta' kwalità għall-iskemi ta' taħriġ li jkun f'sura ta' rakkomandazzjoni tal-Kunsill li għandha tiġi adottata qabel tmiem l-2012, kif jingħad fil-Komunikazzjoni tal-Kummissjoni "Lejn irkupru li jwassal għall-ħolqien abbundanti ta’ impjiegi"[9]. Dan id-dokument ta' ħidma tal-persunal jikkommetti biss lid-DĠ Impjiegi, Affarijiet Soċjali u Inklużjoni, u mhux il-Kummissjoni b'mod ġenerali. It-tagħrif li fih dan id-dokument huwa maħsub biss għall-fini ta' konsultazzjoni u ma huwiex maħsub biex jirrappreżenta jew jagħmel ġudizzju minn qabel tal-pożizzjoni finali li tieħu l-Kummissjoni rigward is-suġġett inkwistjoni. 2. Il-kamp ta’ applikazzjoni tal-qafas Ma teżistix definizzjoni komuni Ewropea tal-iskemi ta' taħriġ u ħafna drabi jkun hemm konfużjoni bejn il-kliem skemi ta' taħriġ (traineeships), apprendistati interni (internships) u apprendistati (apprenticeships). Għall-għan ta' din l-inizjattiva, it-terminu "skemi ta' taħriġ" biss se jintuża, bil-ftehim li dan jirreferi għal: perjodu limitat ta' prattika fix-xogħol li jinkludi komponent edukattiv (bħala parti minn kurrikulu ta' studju jew le). L-għan ta' dawn l-iskemi ta' taħriġ huwa li jgħin lil min qed jitħarreġ jagħmel it-tranżizzjoni mill-edukazzjoni għax-xogħol billi jipprovdu l-esperjenza prattika, l-għarfien u l-ħiliet li jikkompletaw l-edukazzjoni teoretika ta' dak li jkun. Għaldaqstant, din l-inizjattiva tiffoka primarjament fuq l-iskemi ta' taħriġ li jiffurmaw parti minn programmi ta' edukazzjoni għolja, kif ukoll (ġeneralment wara l-ewwel lawrja) dawk l-iskemi ta' taħriġ li jinvolvu biss lil min qed jitħarreġ u lill-impjegatur. L-iskemi ta' taħriġ transnazzjonali huma inklużi wkoll fil-kamp ta’ applikazzjoni ta' din l-inizjattiva, iżda din mhijiex se tkopri l-apprendistati. Minkejja li apprendistat għandu għanijiet simili għal dawk tal-iskemi ta' taħriġ li huma deskritti hawn fuq, huwa pjuttost taħriġ sistematiku, fuq medda twila ta' żmien, f'xogħol tekniku b’perjodi alternanti fil-post tax-xogħol u f'istituzzjoni edukattiva jew f'ċentru ta' taħriġ. Barra minn hekk, fil-każ tal-apprendistati, l-impjegatur jassumi r-responsabbiltà li jipprovdi t-taħriġ li jwassal għal xogħol speċifiku. 3. Ir-regolazzjoni u l-organizzazzjoni tal-iskemi ta' taħriġ fl-Istati Membri Il-Kummissjoni kkummissjonat studju dwar "ħarsa ġenerali komprensiva tal-arranġamenti tal-iskemi ta' taħriġ fl-Istati Membri" (minn hawn 'il quddiem imsejjaħ "l-istudju") bħala parti minn proġett plota mibdi mill-Parlament Ewropew. Dan l-istudju se jkun disponibbli f'Mejju tal-2012 u għandu jipprovdi l-ewwel ħarsa dettaljata lejn il-politiki rilevanti u l-oqfsa leġiżlattivi nazzjonali, l-għadd ta' skemi ta' taħriġ disponibbli, il-kontenut u l-kwalità tagħhom. Is-sejbiet preliminari ewlenin jidhru hawn taħt. Ħarsa ġenerali lejn il-livell tal-leġiżlazzjoni nazzjonali F'għadd kbir ta' Stati Membri jew ma hemmx regolamenti li jindirizzaw espliċitament l-iskemi ta' taħriġ, jew dawn huma limitati ħafna, imdaħħlin wara, f'leġiżlazzjoni oħra, tipikament marbuta mal-edukazzjoni u t-taħriġ[10]. Fl-Istati Membri li għandhom leġiżlazzjoni speċifika, il-karatteristiki komuni li jiddefinixxu l-iskemi ta' taħriġ huma: (i) l-għan edukattiv ġenerali; (ii) l-element prattiku tat-tagħlim; (iii) l-aspett temporanju tagħhom. L-iskemi ta' taħriġ li jiffurmaw parti minn kurrikuli edukattivi (fl-edukazzjoni għolja) b'mod ġenerali huma iktar regolarizzati. L-iskemi ta' taħriġ li joffru fuq bażi ad hoc l-impjegaturi, u li jiġu aċċettati miż-żgħażagħ wara l-gradwazzjoni fuq bażi volontarja, għandhom tendenza li jkunu inqas regolarizzati. Fi Stati Membri fejn huma stabbiliti miżuri formali, ir-regoli li jiżguraw il-kwalità tal-iskemi ta' taħriġ, jikkonċernaw primarjament: · Il-ħlas · il-kopertura tas-sigurtà soċjali · l-aċċess għat-taħriġ u l-kwalità tiegħu · l-esperjenza ta' xogħol ta' min qed jitħarreġ · ir-riskju li jieħu post il-persunal regolari. Għal xi professjonijiet speċifiċi, fejn it-twettiq ta' skema ta' taħriġ mandatorja tifforma parti mit-taħriġ professjonali obbligatorju (tipikament il-korsijiet tat-tobba/infermiera, tal-liġi, l-edukazzjoni, l-arkitettura/inġinerija) ir-regolamenti jkunu żviluppati minn assoċjazzjonijiet professjonali kważi fl-Istati Membri kollha. Iżda anki dawn ir-regolamenti mhux dejjem huma garanzija tal-kwalità tal-iskemi ta' taħriġ. Pereżempju l-Italja tispikka minħabba l-qafas regolarizzat ħafna għall-professjonijiet liberali, iżda fil-prattika, kif jitwettqu l-iskemi ta' taħriġ huwa differenti ħafna minn dak li hemm fid-dispożizzjonijiet legali. Ħarsa ġenerali lejn l-aċċess għall-iskemi ta' taħriġ / id-disponibbiltà tagħhom Madwar l-Unjoni Ewropea qed ikun hemm dejjem iżjed enfasi fuq l-iskemi ta' taħriġ u l-esperjenza prattika tax-xogħol bħala għodda ewlenija li tgħin liż-żgħażagħ qiegħda jew gradwati fit-tranżizzjoni tagħhom għax-xogħol[11]. Fl-Ewropa tan-Nofsinhar u tal-Lvant dawn l-iskemi ħafna drabi jkunu (għall-inqas parzjalment) sostnuti mill-Fond Soċjali Ewropew. Ħafna minn dawn il-pajjiżi jimmiraw li jżidu l-għadd ta' nies li jinkitbu għal dawn l-iskemi ta' taħriġ permezz ta' sussidji lill-impjegaturi, kontribuzzjonijiet għall-ħlas tas-sigurtà soċjali jew billi jipprovdu l-kumpens u għotjiet ta' flus direttament lil dawk li qed jitħarrġu. B'mod ġenerali hemm tendenza qawwija lejn l-integrazzjoni tal-iskemi ta' taħriġ u taħriġ prattiku fil-post tax-xogħol fil-kurrikuli tal-istudju, kemm dawk obbligatorji kif ukoll dawk li mhumiex. F'dawn it-tipi ta' skemi ta' taħriġ il-monitoraġġ u l-assigurazzjoni tal-kwalità ħafna drabi tiġi kkontrollata mill-istituzzjonijiet edukattivi, l-obbjettivi ċari tat-tagħlim u l-kumpaniji li jkunu iżjed motivati. Iżda hemm nuqqas ta' dawn l-allokazzjonijiet minħabba r-rabtiet dgħajfa bejn is-sistemi edukattivi u s-suq tax-xogħol, u d-diffikultajiet li jsibu l-SMEs biex jimmobilizzaw ir-riżorsi interni biex jimmaniġjaw u jiggwidaw lil min qed jitħarreġ. Min-naħa l-oħra, f'xi pajjiżi l-impjegaturi huma mħassbin mill-fatt li s-sistema edukattiva ma tistax tissodisfa l-ħtiġiet tagħhom għall-ħiliet (EL, LV, RO, UK). Jidher ċar li dan juri l-ħtieġa li jittejbu l-isħubiji bejn in-negozji u l-istituzzjonijiet edukattivi biex jiżdied l-għadd ta' skemi ta' taħriġ li jkunu parti mill-kurrikuli tal-istudju. Allokazzjonijiet f'postijiet ta' xogħol barra mill-pajjiż huma forma speċifika ta' skemi ta' taħriġ. L-Ewrobarometru Żgħażagħ Mobbli (2011) juri li t-tagħlim transnazzjonali jgħin liż-żgħażagħ biex isiru familjari mar-rekwiżiti tas-suq tax-xogħol tal-UE u jaddattaw ruħhom għalihom, filwaqt li mhux biss jiżviluppaw il-ħiliet lingwistiċi u dawk speċifiċi professjonali u vokazzjonali, iżda wkoll ħiliet personali (soft skills) bħal li wieħed jaħdem tajjeb f'tim, il-fiduċja fih innifsu u l-adattabbiltà, li huma meqjusin bħala kruċjali għal tanżizzjoni mill-edukazzjoni għax-xogħol li tirnexxi. Il-parametru referenzjarju li ġie adottat riċentement mill-UE għall-mobbiltà għall-għan ta' tagħlim[12] jiffisa miri ambizzjużi; sal-2020 mill-inqas 20 % tal-gradwati mill-edukazzjoni għolja u 6 % tal-gradwati mill-edukazzjoni u t-taħriġ vokazzjonali inizjali jridu jkunu ħadu perjodu ta' studju jew taħriġ (li jinkludi allokazzjonijiet ta' postijiet tax-xogħol) barra minn pajjiżhom. Dan il-parametru referenzjarju ma jistax jintlaħaq mill-programmi tal-UE biss, iżda jeħtieġ ħafna sostenn minn azzjonijiet nazzjonali. Għaldaqstant huwa kruċjali li jkun żgurat li dawn l-iskemi ta' taħriġ ikunu ta' kwalità tajba, u li jipprovdu opportunitajiet ta' tagħlim rilevanti. Studju riċenti kkummissjonat mill-Kummissjoni[13] jikkonferma l-ħtieġa li tittieħed azzjoni biex tiffaċilita l-mobbiltà transnazzjonali ta' dawk li jitħarrġu. Il-prijoritajiet identifikati mill-istudju jirreferu għall-ħtieġa li jkomplu jiġu ċċarati l-varjazzjonijiet kuntestwali, legali u regolatorji bejn l-Istati Membri li jaffettwaw l-iskemi ta' taħriġ transnazzjonali, li jittejjeb l-aċċess għall-informazzjoni u jiġu introdotti iżjed rekwiżiti u kriterji konkreti għall-organizzazzjoni ġenerali tal-iskemi ta' taħriġ barra mill-pajjiż. Il-lakuni / kwistjonijiet ewlenin ta' tħassib marbutin mal-kwalità tal-iskemi ta' taħriġ Rigward il-kwalità tal-iskemi ta' taħriġ, hemm rapporti ta' prattiki dubjużi fl-Istati Membri kollha, bi ftit varjazzjoni skont it-tipi ta' reġimi regolatorji. Il-kwistjonijiet ewlenin li jqajmu t-tħassib madwar l-Istati Membri kollha huma marbutin ma’: · pagi baxxi, protezzjoni baxxa u termini u kundizzjonijiet pjuttost ħżiena, · nuqqas ta' kontenut li jservi ta' tagħlim ta' kwalità, · l-użu ta' dawk li qed jitħarrġu biex iwettqu xogħol banali, u · is-sostituzzjoni tal-impjegati regolari b'dawk li qed jitħarrġu. F'għadd ta' pajjiżi, it-tħassib dwar l-iskemi ta' taħriġ huwa marbut ma' kwistjonijiet aktar ġenerali dwar żgħażagħ li jistgħu jsibu ruħhom fin-nassa ta' xogħol prekarju jew mhux stabbli (eż. EL, ES, FR, IT, LT, PL, PT, UK). Jidher ukoll li l-prattiki dubjużi ngħataw spinta partikolari mill-qagħda mwegħra taż-żgħażagħ fis-suq tax-xogħol, li tippermetti lil min jimpjegahom "jabbuża" minn dawk li qegħdin jistinkaw biex isibu impjieg. Dan huwa l-każ partikolarment f'pajjiżi u f'setturi fejn hemm għadd kbir ta'żgħażagħ li jkunu qegħdin ifittxu l-impjieg. Hija prattika komuni f'19-il Stat Membru li skema ta' taħriġ tkun koperta b'kuntratt, iżda r-rekwiżit tal-paga minima jeżisti biss fi 11-il Stat Membru. Il-possibbiltà li l-kontenut ta' tagħlim fi skema ta' taħriġ ikun iddefinit formalment huwa ikbar fejn tkun involuta istituzzjoni edukattiva. Iżda l-iskemi ta' taħriġ li jinvolvu biss lil min qed jitħarreġ u lill-impjegatur ħafna drabi ma jkollhomx kontenut iddefinit. Dan ma jfissirx bilfors li dawn l-allokazzjonijiet ikunu kompletament mingħajr struttura u kontenut. Pereżempju, fir-Renju Unit bosta impjegaturi provdew volontarjament skemi ta' taħriġ strutturati tajjeb b'kontenut iddefinit minn qabel. Iżda l-evidenza tagħti ħjiel ta' grad għoli ta' diversità f'din il-kwistjoni. Anki fi Stati Membri fejn hemm ir-regolamenti li jiddefinixxu l-kontenut ta' dawn l-iskemi ta' taħriġ (eż. AT, LU) hemm tħassib li l-impjegaturi mhux dejjem jobdu dawn ir-regoli. Waħda mill-kwistjonijiet marbuta mal-iskemi ta' taħriġ li l-iżjed tqajjem tħassib hija dwar in-nuqqas ta' ħarsien soċjali tajjeb (fil-biċċa l-kbira, l-uniku ħarsien soċjali li qed jiġi offrut lil min jitħarreġ huwa tas-saħħa u f'xi każi, assikurazzjoni kontra r-riskji/l-inċidenti fuq il-post tax-xogħol). Iżda ta' min jinnota li l-iskemi ta' taħriġ li jiffurmaw parti minn programmi ssussidjati mill-gvern qegħdin dejjem iżjed jobbligaw lill-impjegaturi li jħallsu l-kontribuzzjonijiet tas-sigurtà soċjali ta' dawk li qed jitħarrġu, jew is-somma sħiħa, jew parti minnha permezz ta' sussidji (eż. fi CY, EL, PL). Ġeneralment jiġu offruti kuntratti bil-miktub għall-iskemi ta' taħriġ lil min qed jitħarreġ, iżda teżisti diversità kbira fil-karatteristiki ta' dawn il-kuntratti (u għaldaqstant fid-drittijiet) bejn pajjiżi differenti u setturi differenti. Barra minn hekk, ma teżistix definizzjoni komuni dwar x’inhu ħlas "xieraq". In-nuqqas ta' kumpens jew il-paga baxxa u l-prospett ta' sfruttament huma kwistjonijiet ta' tħassib ġenerali, partikolarment fil-każ ta' skemi ta' taħriġ fis-suq miftuħ u fi skemi ta' taħriġ professjonali obbligatorji. Ir-riskju li l-impjieg regolari jiġi sostitwit minn skemi ta' taħriġ huwa ikbar f'dawk l-Istati Membri li jkollhom rata għolja ta' qgħad u/jew kundizzjonijiet tas-suq tax-xogħol mhux favorevoli għaż-żgħażagħ (eż. EL, ES, IT, PT). Iżda fenomenu li qed jikber huwa l-użu tal-iskemi ta' taħriġ bħala mezz li bih wieħed jieħu x-xogħol b'xejn, anki f'pajjiżi oħra, fejn jista' jkun il-każ li ż-żgħażagħ ikollhom jipparteċipaw f'bosta skemi ta' taħriġ qabel ma jsibu impjieg veru. Fl-aħħar nett, huwa iżjed komuni li jiġu abbużati dawk li qed jitħarrġu fejn ikun hemm nuqqas ta' monitoraġġ u ta' obbjettivi ċari marbutin mal-iskema ta' taħriġ. Barra minn hekk, l-istatistika turi distakk bejn il-ħlas tan-nisa u tal-irġiel fl-iskemi ta' taħriġ, bi proporzjon qawwi ta' nisa li jingħataw allokazzjonijiet ta' bla ħlas jew bi ħlas baxx. 4. Lejn qafas ta' kwalità għall-iskemi ta' taħriġ L-għarfien tal-kwistjonijiet marbutin mal-kwalità u mal-abbuż potenzjali fl-iskemi ta' taħriġ qiegħed jiżdied fl-UE u qegħdin isiru xi sforzi biex jiġu implimentati oqfsa speċifiċi ta' kwalità li jindirizzaw dawn il-kwistjonijiet (eż. AT, EL, FI, FR, IT, u UK). Qafas ta' kwalità fil-livell tal-UE, elaborat bil-kooperazzjoni ta' rappreżentanti tal-gvernijiet, l-imsieħba soċjali, l-organizzazzjonijiet taż-żgħażagħ u l-partijiet interessati rilevanti l-oħra kollha, jista' jikkontribwixxi għat-titjib tal-kwalità tal-iskemi ta' taħriġ fl-UE. Il-promozzjoni ta' skemi ta' taħriġ ta' kwalità tajba tgħin biex jintlaħqu l-obbjettivi tal-istrateġija Ewropa 2020, fir-rigward tal-faċilitazzjoni ta' tranżizzjonijiet tajbin fis-suq tax-xogħol u fil-promozzjoni u l-faċilitazzjoni tal-mobbiltà ġeografika taż-żgħażagħ. L-elementi li ġejjin huma mibnijin fuq is-sejbiet tal-istudju u fuq l-aħjar prattiki li jeżistu fl-Istati Membri u jistgħu jiġu kkunsidrati għall-iżvilupp ta' dan il-qafas: (a) Il-konklużjoni tal-ftehim dwar l-iskemi ta' taħriġ Kemm l-istudju "ħarsa ġenerali komprensiva tal-arranġamenti tal-iskemi ta' taħriġ fl-Istati Membri" kif ukoll il-kwestjonarju tal-Forum taż-Żgħażagħ Ewropej, irrappurtaw li fil-parti kbira tal-iskemi ta' taħriġ (25 % minn dawk li rrispondew għall-istħarriġ tal-Forum taż-Żgħażagħ Ewropej) ma jsirx ftehim bejn min jitħarreġ u l-organizzazzjoni ospitanti. Dan joħloq sitwazzjoni fejn min jitħarreġ ma għandux protezzjoni legali filwaqt li l-organizzazzjoni ospitanti ma tkunx ċerta dwar il-kontribut li se jagħti min jitħarreġ. Il-ftehim dwar l-iskemi ta' taħriġ għandu jkun il-bażi tal-iskemi ta' taħriġ kollha u għandu jkopri l-obbjettivi professjonali u ta' tagħlim, it-tul taż-żmien tat-taħriġ u, fejn rilevanti, ir-rata ta' ħlas/kumpens. Dawn ir-rekwiżiti diġà huma applikati mill-ftehim dwar it-taħriġ u l-impenn dwar il-kwalità li jintużaw fil-programmi Erasmus u Leonardo da Vinci. Huma bbażati fuq il-prinċipji tal-Karta Ewropea ta' Kwalità favur il-Mobbiltà[14], adottata mill-Parlament Ewropew u l-Istati Membri fl-2006. (b) Definizzjoni tal-obbjettivi professjonali u tat-tagħlim u tal-gwida/konsulenza Hemm iżjed possibbiltà li l-iskemi ta' taħriġ bl-obbjettivi professjonali u tat-tagħlim iddefiniti kif xieraq ikun fihom elementi edukattivi utli, u b'hekk jgħinu lil min qed jitħarreġ biex wara t-taħriġ isib impjieg. Barra milli jeħtieġ li jiġu ddefiniti l-obbjettivi professjonali u tat-tagħlim tal-iskema ta' taħriġ, fl-organizzazzjoni ospitanti għandu jiġi assenjat kontrollur ma' kull persuna li tkun se titħarreġ. Il-kontrollur għandu jissorvelja l-progress tal-persuna li qed titħarreġ u jispejga l-proċeduri u t-tekniki ġenerali tax-xogħol. Il-kontrollur għandu wkoll jagħti feedback lil min qed jitħarreġ dwar il-prestazzjoni tiegħu/tagħha fil-forma ta' valutazzjoni f'nofs il-perjodu ta' taħriġ u fit-tmiem tiegħu. (c) Rikonoxximent adegwat tal-iskema ta' taħriġ Il-provi li nġabru juru li wisq ta' spiss l-iskemi ta' taħriġ jintemmu mingħajr ċertifikat xieraq li jiddikjara l-għarfien, il-ħiliet u l-kompetenzi li nkisbu matul it-taħriġ. Malli jtemm it-taħriġ, min ikun tħarreġ għandu jingħata ċertifikat li jiddikjara t-tul taż-żmien u l-kontenut edukattiv tat-taħriġ, il-kompiti li twettqu, u l-għarfien, il-ħiliet u l-kompetenzi li nkisbu. Id-dokument ta' mobbiltà Europass jista' jitqies bħala għodda xierqa għar-reġistrazzjoni tal-għarfien u tal-ħiliet miksubin f'pajjiż ieħor[15]. (d) Tul ta' żmien raġonevoli Qiegħda tiżdied is-sostituzzjoni tal-ħaddiema regolari b'dawk li jkunu qed jitħarrġu. Biex din it-tendenza titnaqqas, huwa importanti li t-tul ta' żmien tal-iskemi ta' taħriġ jiġi stabbilit biċ-ċar biex dawn ikunu jistgħu jilħqu l-għan tagħhom u jservu ta' għodda li tiffaċilita t-tranżizzjoni għas-suq tax-xogħol. B'mod ġenerali, skema tat-taħriġ li ddum bejn tliet xhur sa sitta hija meqjusa li hi xierqa, skont it-tip ta' skema ta’ taħriġ (jew parti minn programm edukattiv/ta' taħriġ jew li jitwettaq wara l-gradwazzjoni). L-eċċezzjonijiet jistgħu jinkludu professjonijiet speċjali bħal dik ta’ avukat, għalliem u tobba. e) Protezzjoni soċjali u ħlas xierqa għal min jitħarreġ Waħda mill-iżjed problemi serji li ġiet irrappurtata hi li dawk li jitħarrġu ħafna drabi ma jkollhomx protezzjoni soċjali xierqa fil-pajjiż fejn ikun qed isir it-taħriġ (b'mod partikolari assikurazzjoni fuq is-saħħa u f’każ ta’ aċċidenti). L-iskemi ta' taħriġ ta' kwalità tajba mhux bilfors ikunu mħallsa. Meta min jitħarreġ ikun għadu student, tista' tkun xierqa skema ta' taħriġ mingħajr ħlas, sakemm dak li qed jitħarreġ ikun kopert mis-sigurtà soċjali. F'każi bħal dawn, huwa rrakkomandat ir-rimborż tal-ispejjeż jew appoġġ in natura (eż. il-vjaġġi, l-ikel u l-akkomodazzjoni). B'mod ġenerali, għal skemi ta' taħriġ li jiġu segwiti wara l-ewwel lawrja, huwa rrakkomandat il-ħlas, billi min qed jitħarreġ diġà jkollu lawrja li tikkwalifikah għall-impjieg u ma jkunx għadu jista' jibbenefika mill-istatus ta' student. Barra minn hekk, skemi ta' taħriġ li jkunu mħallsin bi ftit, jew mhux imħallsin iwasslu għal sitwazzjonijiet fejn dawk li ma jkollhomx il-finanzi meħtieġa jew familja li tista’ tgħinhom, ma jkunux jistgħu jiksbu dan it-tip ta' esperjenza ta' xogħol. (f) It-trasparenza tal-informazzjoni dwar id-drittijiet u l-obbligi Id-drittijiet u l-obbligi ta' min qed jitħarreġ, tal-impjegatur u, fejn japplika, tal-istituzzjoni edukattiva għandhom ikunu trasparenti u ċari għall-partijiet kollha. Għandha tkun faċilment disponibbli l-informazzjoni aġġornata dwar id-dispożizzjonijiet legali u oħrajn li japplikaw fil-livelli Ewropew u nazzjonali, f'format li jista' jitqabbel, għall-partijiet kollha involuti fl-organizzazzjoni u fil-parteċipazzjoni tal-iskemi ta' taħriġ. Wieħed mill-ostakoli għall-organizzazzjoni ta' skemi ta' taħriġ transnazzjonali huwa d-diffikultà biex tinkiseb informazzjoni affidabbli u sħiħa dwar dawn id-dispożizzjonijiet fl-Istati Membri kollha. 5. it-triq 'il quddiem Il-Kummissjoni bosta drabi espremiet l-impenn tagħha li tippreżenta qafas ta' kwalità għall-iskemi ta' taħriġ. B'dan id-dokument konsultattiv preżenti[16], id-DĠ Impjiegi, Affarijiet Soċjali u Inklużjoni qiegħed iħejji t-triq għal proposta tal-Kummissjoni għal Rakkomandazzjoni tal-Kunsill dwar qafas ta' dan it-tip qabel tmiem l-2012. Il-partijiet interessati kollha huma mistiedna li jagħtu l-fehmiet tagħhom dwar l-elementi ewlenin stabbiliti hawn fuq, u b'mod partikolari dwar: 1. Il-kamp ta’ applikazzjoni tal-inizjattiva, 2. Is-sura li għandha tieħu din l-inizjattiva fuq livell tal-UE, u 3. L-elementi ewlenin li jiddeterminaw skemi ta' taħriġ ta' kwalità għolja u li għandhom jiffurmaw parti mill-qafas ta' kwalità. Ir-reazzjonijiet jistgħu jintbagħtu lil: EMPL-QUALITY-STAGES@EC.EUROPA.EU Inkella, għal min ma għandux aċċess għall-web, ir-reazzjonijiet jistgħu jintbagħtu bil-posta lil: European Commission Directorate-General for Employment, Social Affairs & Inclusion Consultation on a Quality Framework for Traineeships Unit C3 rue Joseph II 27 B - 1040 Brussels Id-data tal-iskadenza biex jintbagħtu r-risposti hija: il-11 ta' Lulju 2012 [1] www.generation-precaire.org [2] www.generation-praktikum.at [3] Pereżempju fl-Italja, ara www.reppublicadeglistagisti.it [4] Rapportatur: Is-Sra Emilie Turunen MEP, EP 2009/2221(INI), 14.06.2010. [5] www.qualityinternships.eu [6] COM(2010) 477 finali, 15.09.2010. [7] Il-Konklużjonijiet tal-Kunsill 11838/11 "Il-Promozzjoni tal-Impjieg taż-Żgħażagħ għall-kisba tal-objettivi Ewropa 2020"; 17.06.2011. [8] COM(2011)933 finali, 20.12.2011. [9] COM(2012) 173 finali, 18.04.2012. [10] Eż. fi AT, CY, CZ, DE, EL, IE, LU, MT, PL, PT, SK, UK. [11] Eż. BE, CY, DK, EE, EL, ES, IE, FI, FR, HU, LT, LU, LV, MT, NL, PT, PL, SE, UK. [12] Konklużjonijiet tal-Kunsill dwar Parametru Referenzjarju għall-għan ta' tagħlim: 2011/C372/08 OJ 20.12.2011. [13] Study on a possible framework to facilitate transnational mobility for placements at enterprises, GHK għall-Kummissjoni Ewropea, April 2011. [14] Rakkomandazzjoni 2006/961/KE tal-Parlament Ewropew u tal-Kunsill dwar il-mobbiltà transnazzjonali fi ħdan il-Komunità għal finijiet ta' edukazzjoni u taħriġ: Karta Ewropea ta' Kwalità favur il-Mobbiltà, ĠU L 394 tat-30.12.2006.. [15] http://www.europass.ie/europass/euro_mob.html [16] It-tagħrif li fih dan id-dokument huwa maħsub biss għall-fini ta' konsultazzjoni u ma huwiex maħsub biex jirrappreżenta jew jagħmel ġudizzju minn qabel tal-pożizzjoni finali li tieħu l-Kummissjoni rigward is-suġġett inkwistjoni.